
[bookmark: _Hlk148442499]Informatīvais ziņojums “Par Latvijas ReferNet tīkla darbības nodrošināšanai nepieciešamo finansējumu 2024.-2027. gadā”

1. Vispārīga informācija 

[bookmark: _Hlk148443045]Informatīvais ziņojums “Par Latvijas ReferNet tīkla darbības nodrošināšanai nepieciešamo finansējumu 2024.-2027.gadā” ir sagatavots pēc Izglītības un zinātnes ministrijas (turpmāk – ministrija) iniciatīvas, pamatojoties uz Ministru kabineta 2021. gada 7. septembra noteikumu Nr. 606 “Ministru kabineta kārtības rullis” 47. punktu. Informatīvā ziņojuma mērķis ir saņemt atļauju ministrijai uzņemties papildu valsts budžeta ilgtermiņa saistības ministrijas valsts budžeta programmas 70.00.00 “Citu Eiropas Savienības politiku instrumentu projektu un pasākumu īstenošana” apakšprogrammas 70.11.00 “Dalība Eiropas Savienības izglītības sadarbības projektos” ietvaros, lai nodrošinātu līdzfinansējumu Latvijas darbībai 2024.-2027. gadā ReferNet tīkla (iestāžu tīkls informācijas sniegšanai par valsts profesionālās izglītības sistēmām un politiku Eiropas Savienības (turpmāk – ES) dalībvalstīs, Islandē un Norvēģijā).  
ReferNet tīklu 2002. gadā izveidoja Eiropas Profesionālās izglītības attīstības centrs (turpmāk − Cedefop). Cedefop ir ES aģentūra, kas nodrošina atbalstu Eiropas profesionālās izglītības politikai. ReferNet tīkla uzdevums ir atbalstīt Cedefop, ziņojot par valstu profesionālās izglītības sistēmām un politikas attīstību, vienlaikus arī popularizējot profesionālo izglītību un Cedefop pētījumus, informāciju un ziņojumus par profesionālās izglītību, mūžizglītību un citiem jautājumiem. ReferNet tīklā sadarbojas institūcijas un organizācijas profesionālās izglītības jomā no 30 dalībvalstīm.
Latvija darbojas ReferNet tīklā kopš 20004. gada. Latvijā ir izveidots informācijas tīkls, lai sniegtu atbalstu ReferNet tīkla aktivitāšu īstenošanā un nodrošinātu pēc iespējas precīzāku informāciju par profesionālās izglītības attīstību Latvijā. ReferNet tīkls sekmē informācijas apmaiņu un partnerattiecību izveidi, kā arī nodrošina nacionālo tīklu dalībniekiem iespēju paplašināt sakarus ar citām starptautiskajām organizācijām Eiropā un ārpus Eiropas robežām. ReferNet tīkls nodrošina pieaugošo pieprasījumu pēc salīdzināmas informācijas par profesionālo izglītību Eiropā, tādējādi atbalstot informācijas apriti gan starp iesaistītajām valstīm, gan Cedefop un Eiropas Komisiju. 
Finansējums ReferNet tīkla nacionāla līmeņa kontaktpunktu darbībai tiek piešķirts, pamatojoties uz abpusēji noslēgtu partnerības ietvarlīgumu ar Cedefop četru gadu periodam. Iepriekšējais ietvarlīgums aptvēra 2020.-2023. gada darbības periodu. Turpmākais periods ir 2024.-2027. gads, par šo periodu tiks noslēgts jauns ietvarlīgums ar Cedefop.  Finansējums nacionālo tīklu darbības nodrošināšanai tiek piešķirts no ES budžeta Cedefop granta veidā. Atbalsta apmērs tiek noteikts, ievērojot līdzfinansēšanas principu: līdz 70% no izmaksām sedz Cedefop līdzfinansējums un 30% sedz dalībvalsts līdzfinansējums. Parakstot granta līgumu ar Cedefop, ReferNet tīkla nacionālais kontaktpunkts uzņemas vairākgadu finanšu saistības, kā arī apņemas veikt aktivitātes saskaņā ar apstiprinātajā granta pieteikumā plānoto. 
ReferNet tīkla aktivitātes tiek paredzētas ikgadējā darba plānā, kuru apstiprina Cedefop. Darba plāna īstenošanai puses noslēdz kārtējā gada finanšu nolīgumu. 

2. ReferNet nacionālā kontaktpunkta aktivitātes

	Dalība ReferNet tīklā Latvijai ir nozīmīga, jo tīkls nodrošina salīdzināmu informāciju par profesionālo izglītību Eiropā, ievērojot arvien pieaugošo pieprasījumu pēc informācijas par valsts progresu, kas sasniegts kopīgo Eiropas politikas mērķu īstenošanā. Dalība Refernet tīklā dod iespēju popularizēt valsts profesionālās izglītības reformas un sasniegumus gan nozares profesionāļiem, gan plašākai sabiedrībai Latvijā un ārvalstīs, jo Refernet tīkls un tā darbība ir starptautiski atpazīstama. Dalība Refernet tīklā veicina Latvijas starptautiskās sadarbības iespējas un potenciālu, jo notiek informācijas apmaiņa un atbalsta pasākumi starp dalībvalstu Refernet tīkla grupām un ekspertiem. Refernet tīkls rada arī papildu iespējas Latvijas institūciju sadarbībā, jo tā ietvaros notiek regulāra saziņa ar citām ministrijām, iestādēm un organizācijām, kuru kompetencē ir izglītības un ar to saistītie nodarbinātības jautājumi.
	Iespēja izvērtēt Latvijas sniegumu salīdzinājumā ar citu valstu pieredzi ļauj uzlabot Latvijas izglītības kvalitātes atbilstību Eiropas izglītības telpā noteiktajiem vienotajiem standartiem. Izglītības sistēmas kvalitāte, starptautiski konkurētspējīga izglītība un tās pilnveide ir viens no ministrijas uzdevumiem, kura īstenošanu paredz Izglītības attīstības pamatnostādnes 2021.-2027. gadam (apstiprinātas Saeimā 22.06.2021.). ReferNet tīkla izstrādātie materiāli ir novērtēti un izmantoti dažādos politikas ziņojumos, pētījumos un ieteikumos (piemēram, Ekonomiskās sadarbības un attīstības organizācijas OECD), Eiropas Padomes un Eiropas Komisijas), informācija tiek izplatīta augsta līmeņa sanāksmēs starptautiskajā līmenī.  
No 2024. gada ReferNet tīkla nacionālā kontaktpunkta darbību turpinās nodrošināt ministrija, tostarp gatavos analītisku informāciju par Latvijas profesionālās izglītības sistēmu atbilstoši Cedefop pieprasījumam un nodrošinās informācijas atjaunošanu tīkla ietvaros izveidotajās datubāzēs.  
ReferNet tīkla nacionālā kontaktpunkta darbība ietver šādas funkcijas: pētniecība, ziņošana un analītiskā darba nodrošināšana un informācijas iegūšanas un izplatīšanas pasākumi atbilstoši Cedefop prasībām. Par šo funkciju izpildes apjomu un tēmām ReferNet tīkla nacionālais kontaktpunkts katru gadu vienojas ar Cedefop, sastādot ikgadējo  Darba plānu, kura īstenošanas laiks ir no kārtējā gada 1. janvāra līdz 31. decembrim.
	ReferNet tīkla nacionālā kontaktpunkta uzdevums ir regulāri apkopot datus un sagatavot informatīvos materiālus par Latvijas profesionālo izglītību, piemēram, par profesionālās izglītības politikas attīstības tendencēm. Materiāli tiek publicēti ReferNet tīkla un Cedefop tīmekļa vietnēs[footnoteRef:2], kā arī tiek izmantoti, lai sagatavotu informāciju pēc institūciju vai personu pieprasījuma. Ziņojumi tiek sagatavoti atbilstoši Cedefop vadlīnijām, lai nodrošinātu informācijas salīdzināmību Eiropas mērogā. ReferNet tīklā Latvija sniedz informāciju Eiropas Komisijas Izglītības un mācību monitoringa ziņojumiem. Pamatojoties uz valstu ziņojumiem, Cedefop apkopo analīzes rezultātus ziņojumos.   [2:  http://www.cedefop.europa.eu/publications-and-resources/country-reports  ] 

2020.-2023. gada ietvarlīguma periodā ar ReferNet tīkla nacionālo kontaktpunktu pārstāvju, tai skaitā Latvijas, aktīvu atbalstu Cedefop izveidoja divus interaktīvus tiešsaistes rīkus par ES valstu profesionālās izglītības sistēmām: “Mobility scoreboard”[footnoteRef:3] un “Timeline of VET policies in Europe”[footnoteRef:4] datubāzes, kurās apkopoti dalībvalstu dati un analītiski pārskati par starptautiskajām mobilitātēm profesionālajā izglītībā. Šīs datubāzes ir pieejamas Cedefop tīmekļa vietnē, un tām aktuālo informāciju nodrošina ReferNet tīkls, katru gadu atjaunojot informāciju. [3:  http://www.cedefop.europa.eu/lv/publications-and-resources/data-visualisations/mobility-scoreboard]  [4:  https://www.cedefop.europa.eu/en/tools/timeline-vet-policies-europe] 

	ReferNet tīkla nacionālais kontaktpunkts kā ES informācijas sniedzējs nodrošina informācijas apriti starp Cedefop un ReferNet tīklu Eiropā. Regulāri elektroniski tiek izplatīti jaunumi no Cedefop Latvijas informācijas tīkla partneriem un citu profesionālajā izglītībā ieinteresēto organizāciju pārstāvjiem: par profesionālās izglītības politikas un cilvēkresursu attīstību, par Cedefop vai ReferNet tīkla partneru[footnoteRef:5] iniciatīvām.  [5:  ReferNet Latvijas informācijas tīkla partneri ir Akadēmiskās informācijas centrs, Ekonomikas ministrija, Izglītības kvalitātes valsts dienests, Jaunatnes starptautisko programmu aģentūra, Kultūras ministrija, Labklājības ministrija, Latvijas Brīvo arodbiedrību savienība, Latvijas Darba devēju konfederācija, Latvijas Izglītības un zinātnes darbinieku arodbiedrība, Latvijas Pašvaldību savienība, Nodarbinātības valsts aģentūra, Pieaugušo un profesionālās izglītības asociācija, Profesionālās izglītības biedrība, Valsts izglītības attīstības aģentūra, Valsts izglītības satura centrs.] 

ReferNet tīkla nacionālais kontaktpunkts apkopo, analizē un sniedz kvalitatīvu un uzticamu informāciju ne tikai Latvijas partneriem, bet arī citu valstu institūcijām, tādējādi veicinot profesionālās izglītības popularitāti un sabiedrības izpratni par profesionālo izglītību.

3. Nepieciešamais Latvijas valsts līdzfinansējums  

Atbilstoši Cedefop apstiprinātajam darba plāna budžetam kopējās izmaksas 2024. gadā ir 33 736 euro. Darba plāna izpildei ir piešķirts grants 70% apmērā no kopējā ES finansējuma jeb 23 615 euro. Cedefop maksājumus ministrija saņems divos posmos.
 Latvijas valsts budžeta saistību apmērs ReferNet tīkla darbības nodrošināšanai tika aprēķināts, ņemot vērā finanšu nolīgumā paredzētā ES finansējuma apmēru un atbalsta likmi Latvijai. Attiecīgi valsts budžeta līdzfinansējums ir nepieciešams 30% apmērā jeb 10 121 euro 2024. gadā, lai segtu darba plānā paredzēto uzdevumu īstenošanas izmaksas. Paredzams, ka darba plāns un pieejamais Cedefop finansējums būs identisks arī nākamajos ietvarlīguma gados. Kopējās izmaksas un nepieciešamais līdzfinansējums četriem gadiem norādīts 1.tabulā. 

Tabula Nr.1 “ReferNet tīkla nacionālā kontaktpunkta darbības īstenošanai plānotais finansējums pa gadiem, euro”
	
	2024. gads
	2025. gads
	2026. gads
	2027. gads
	Kopā

	Cedefop finansējums (70%)
	23 615
	23 615
	23 615
	23 615
	94 460

	 Valsts līdzfinansējums (30%)
	10 121
	10 121
	10 121
	10 121
	40 484

	Kopā:
	33 736
	33 736
	33 736
	33 736
	134 944



[bookmark: OLE_LINK3][bookmark: OLE_LINK4]Lai nodrošinātu Latvijas dalību Cedefop ReferNet tīklā 2024.-2027. gadā, ir nepieciešams plānot papildu valsts budžeta līdzekļus 40 484 euro (10 121 euro gadā) apmērā ministrijas budžeta apakšprogrammā 70.11.00 “Dalība Eiropas Savienības izglītības sadarbības projektos”. 
Ievērojot nacionālā regulējumā[footnoteRef:6] noteikto kārtību, kādā budžeta iestādes var uzņemties papildu saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, ministrija ir sagatavojusi šo informatīvo ziņojumu, lai tiktu pieņemts Ministru kabineta lēmums par atļauju uzņemties valsts budžeta ilgtermiņa saistības valsts līdzfinansējumam ReferNet tīkla funkciju īstenošanas nodrošināšanai.  [6:  "Likums par budžetu un finanšu vadību" 24. panta trešā daļa; Ministru kabineta 2018. gada 17. jūlija noteikumu Nr. 421 ‘Kārtība, kādā veic gadskārtējā valsts budžeta likumā noteiktās apropriācijas izmaiņas” 24. punkts.
] 

Ņemot vērā ReferNet tīkla nozīmīgumu, kā arī pieejamā ES granta apjomu, 2024.-2027. gada darba plāna īstenošanai nepieciešams:  
           1. Atļaut ministrijai 2024.-2027. gadā uzņemties papildu valsts budžeta saistības. 
2. Lai 2024. gadā nodrošinātu valsts līdzfinansējumu 30% jeb 10 121  euro  
apmērā projekta īstenošanai, ministrijai normatīvajos aktos noteiktā kārtībā iesniegt Finanšu ministrijā pieprasījumu finansējuma pārdalei no 2024. gada valsts budžeta 74. resora “Gadskārtējā valsts budžeta izpildes procesā pārdalāmais finansējums” programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
        3. Lai nodrošinātu finansējumu Latvijas ReferNet tīkla darbībai 2025.-2027. gadā, Finanšu ministrijai palielināt ministrijas bāzes izdevumus 2025.-2027. gadā par 10 121 euro ik gadu budžeta apakšprogrammā 70.11.00 “Dalība Eiropas Savienības izglītības sadarbības projektos”. 

Izglītības un zinātnes ministre					A. Čakša

            P. Zvejniece, 
            Paula.Zvejniece@izm.gov.lv

